Éyɔŋ ǹkúkúmá mīníngá yǎ Sabá ó ngáwódan dúmá Salomóŋ, ńdɔ a ngázū nyé bóbolo ai alɛ̌d míńsílí. 2A ngásuan á Yērúzalɛm ai mod abuí ńsámbá bod, ai bəkámɛl bə́ bə̄gə́ bikidiga, ai eyə́gan ábuí mvɔ́d, ai bidímā mə́kɔ́g; ńdɔ a ngákwí ábə Salomóŋ; ǎ ngakad nyé é mam mə́sə̄ mə́ ngábə́ nyé á ńnə̄m. 3Salomóŋ á ngāyalan nyé mīńsílí míé mísə, təge ai éví á ngābɔ̄ nyé təge timi. 4Éyɔŋ ǹkúkúmá mīníngá yǎ Sabá ó ngáyén fəg Salomóŋ ésə ai é ndá yǎ á ngālóŋ, 5bidí yā tə́bə́le woé, bitíé yǎ bəka bisíé bóé, m̀bɔán bísíé yǎ bəbɔ bisíé bóé, mim̀bɔ́d míé, bəbəgə bə́ kód bóé, mim̀kpə́l mə́túnuŋǎ yā ā kadəgə və́ á Tə́mpɛl Ǹtondôbə, anyu á lāŋán á yô nyé. 6Ńdɔ a ngádzó ai ǹkúkúmá nâ: “Ndə é fwé mə̄ ngáwóg á ńnam wáma ású mam móe ai fəg dzoe, é ngábə́ tóé a ! 7Ma ndzí kig yə́bə̄ mə̄fwé mə́tē a zaa kwí anə́ mə̄ ngásɔ́, nə́ mǎmēn mə́ zu tóán yén ai mís máma; bə́bə́lá, bá ndzí kig ma lɛ́ɛ̄ tɔ etǔn ! Fəg dzoe ai akúmá dóe byâlod é fwé yǎ mə̄ ngáwóg. 8Mvɔ̌m ai bənyɔ bə́yál, mvɔ̌m ai bə́bɔ bísíé bóē bá, á bə́ tə́lə̄ wā ósū kɔ́m ésə nə́ bə́ vógolo fəg dzoe ! 9Ǹtótōmaamaa á bɔ̄ɔ̄g ai Ǹtondôbə Zambá woe, yǎ á ngādiŋ nâ a tə́le wa á etɔá ńkúkúmá yā Ísraɛ̂l ! Ású Ńtondôbə a ngádiŋ Ísraɛ̂l kɔ́m ésə ású tē á ngātə́le wa ǹkúkúmá, nə́ ó bɔ ǹtsíg ǹtól sósōó ai tə́tə̄lə́.” 10Ńdɔ a ngávə́ ńkūkúmá bətaléńta bə́ mvɔ́d ńtɛd ai məwóm mə́bɛ̄, eyə́gan abuí bikidiga, ai bidímá mə́kɔ́g. Təge ai éyɔŋ éfə́ ábím ábuí bikidiga dí á ngátám yǎ kwí anə́ ébí ńkūkúmá miníngá yǎ Sabá ó ngávə́ ńkūkúmá Salomóŋ. 11Éyə̄ áfə bətitíma bə́ Hiram yǎ bə́ ngásɔ́ ai mvɔ́d á Ofir, bə́ ngádúgan ai eyə́gan ábuí bilé bi almug ai bidímā mə́kɔ́g etítíb. 12Ńdɔ ǹkúkúmá a ngábɔ ai bilé bí almug bí bīsûga ású Tə́mpɛl Ǹtondôbə, ai ású ndá ǹkúkúmá, mvɛ́d ai bingɔmbí ású bəyia bə́ bīá; akyaí bílé bí almug bítē byá bə́ yǎ kīg fə kwí ngə́ á yēne a zaa kwí amǒs dí